Inger Støjberg (V), 2009-05-12:
Ledigheden stiger kraftigt i øjeblikket.
Det er hårdt for dem, der bliver ramt, og det understreger, hvor vigtigt det er, at vi holder fokus på at gøre det rigtige på det rigtige tidspunkt.
Vi skal også stadig minde hinanden om, at stigningen i ledigheden sker fra et historisk lavt niveau.
I øjeblikket har vi således en sæsonkorrigeret ledighed på 2,9 pct.
Det er stadig lavt.
Jeg mener grundlæggende, at jobcentrene skal give de ledige en tidlig og aktiv indsats.
Der er da også allerede i dag mange jobcentre, der gennemfører en meget hurtig og aktiv indsats.
I forbindelse med velfærdsreformen rykkede vi tidspunktet for første tilbud om aktivering frem fra 12 til 9 måneder for ledige over 30 år.
For de unge under 30 år har vi for nylig indgået en aftale med Socialdemokratiet, Dansk Folkeparti og Det Radikale Venstre om at forenkle reglerne.
Det er helt afgørende, at vi gør en særlig indsats over for de unge, så flere kommer i uddannelse og får en chance for et liv med arbejde i stedet for at blive faste jobcenterkunder.
Jeg mener derfor, at vi på nuværende tidspunkt har opstillet nogle rimelige rammer fra regeringens side for den aktive beskæftigelsesindsats.
Og jeg vil også fortsat følge udviklingen i ledigheden nøje.
Hvad angår a-kassernes rolle i beskæftigelsesindsatsen, mener jeg, at der ved en øget inddragelse af a-kasserne kan være risiko for, at ledige ikke bliver vejledt til at søge job tilstrækkelig bredt rent fagligt.
De fleste a-kasser er jo netop knyttet til et bestemt fagområde.
A-kasserne har således et indgående kendskab til netop deres fagområde, men de kan måske mangle informationer om og interesse for andre fagområder.
Især i en tid med stigende ledighed er det meget vigtigt, at de ledige søger job inden for en bred række fagområder og på tværs af brancher.
Med kommunalreformen fra 2007 tog vi det første skridt mod et enstrenget beskæftigelsessystem, vi oprettede 91 jobcentre og sørgede for, at indgangen til beskæftigelsesindsatsen blev samlet ét sted både for borgere og virksomheder.
Nu tager vi det næste skridt.
Det nye enstrengede beskæftigelsessystem betyder en administrativ forenkling og mindre bureaukrati i indsatsen for at hjælpe ledige tilbage i beskæftigelse.
Jobcentre med én ledelse, én økonomistyring og én samlet finansiering vil sikre, at flest mulige ressourcer kan bruges på service over for virksomheder og på at få ledige i job i stedet for blive brugt på dobbeltadministration.
Det enstrengede system tilskynder kommunerne til at få flest mulige i job.
Finansieringen følger ansvaret, og incitamenterne fremmer en jobrettet indsats.
Det er godt og konstruktivt, når a-kasserne går aktivt ind i arbejdet med den ledige og f.eks. giver konkrete forslag til aktivering; det kan være en stor hjælp for jobcentrene.
Men ansvaret for den aktive beskæftigelsesindsats bør ligge hos jobcentrene.
Det sikrer, at ansvar og finansiering følges ad, og at den enkelte borger i hele ledighedsforløbet er sikret en sammenhængende indsats, der er forankret i jobcenteret.
Det sikrer også en sammenhæng i indsatsen, hvis den ledige skifter ydelse.
Endelig ønsker forslagsstillerne at fjerne de lediges ret og pligt til en jobsamtale hver tredje måned.
Så det er helt centralt, at ledige mindst hver tredje måned deltager i en jobsamtale, hvor der bliver fulgt op på bl.a. cv og jobsøgning.
Vi skal ikke bare lade stå til og acceptere, at nogle mennesker går år efter år på passiv forsørgelse.
Hverken langvarigt ledige dagpengemodtagere eller de svageste kontanthjælpsmodtagere i matchgruppe 4 og 5 må vi svigte.
Alle har fortjent en chance for et liv med arbejde.
Jobcentrene skal gøre alt, hvad de kan, for at få mennesker hurtigere tilbage i job.
De skal være et bolværk mod langtidsledighed og marginalisering, ikke mindst i en krisetid som den, vi har i øjeblikket.
Derfor vil jeg anbefale, at det fremsatte forslag ikke vedtages.